
KAPITTEL 1

Er jeg virkelig blitt så tjukk?

Jeg sitter i en svær dobbeltseng alene i en leilighet i 13. etasje i Avenue Cordoba 817, Buenos Aires, Argentina. Jeg er midt i femtiårene og jobber til daglig som lege. Min drøm er å gå ned i vekt. Derfor er jeg her.

En ny, vakker, liten, gullfarget PC har fått plass på det ene nattbordet ved siden av nytrukket te i en stor oransje kopp. Det er utsikt over takene i Buenos Aires. Veggene er pistasjfarget, og det er grått og kaldt ute.

Kosebuksen i lyseblå fleece er yndlingsplagget for tiden, og her fra dobbeltsengen blir alle mine tanker og følelser rundt mitt vektproblem smeltet sammen med forventninger og spenning.

Flyturen fra Oslo til Buenos Aires tok over 15 timer, snakk om å være motivert for å gå ned i vekt! De neste fem dagene skal jeg delta på kurs hos dr. Daniel Belluscio, en lege som hjelper folk med vektproblemer. Belluscio sies å være ekspert på en vektreduksjonsmetode jeg inntil nylig ikke hadde hørt om før. Han har bygget opp et forskningssenter her i Buenos Aires og holder kurs for leger fra hele verden.

På badet er det deilige fliser i dus oransje og et stort, hvitt badekar. Stort speil også, dessverre. Helfigur. Mot min vilje trekkes blikket raskt nedover min egen skikkelse i speilet. Det går en grøsning gjennom meg. «Fy fader, Siri, nå er du virkelig blitt svær!» sier en stemme i hodet mitt.

Du ville kanskje ikke gå så langt som å si at jeg er smellfeit eller kjempetjukk. Mange vil si at mine 20 kilo overvekt bæres ganske bra, og mange vil ikke engang kalle meg tjukk, så lenge ansiktet mitt er så smalt og hendene mine er uten smilehull på knokene.

Men jeg er desperat likevel.

Jeg opplever at jeg gjør alt riktig: spiser sunt og beveger meg. Likevel går jeg bare oppover i vekt.

Sannheten er at jeg har kjempet denne kampen mot vekten nesten hele livet, og nå har jeg fått et ørlite håp om at det kan finnes en løsning på mitt problem. Jeg kjenner spenningen i kroppen og gleder meg! Kurset starter i morgen.


KAPITTEL 2

«Kan jeg få snakke ferdig, doktor»?

Til daglig jobber jeg i Oslo. Jeg er privatpraktiserende allmennlege med alle slags pasienter: babyer og barn, gamle, unge, menn, kvinner, familier, ja kort sagt hele spekteret av folk med ulike plager. De fleste som kommer til meg har mange og store helseutfordringer. De har for eksempel fått vite at denne psoriasisen må de leve med, eller at barnet deres har en kronisk sykdom som for eksempel astma og vil være avhengig av medisiner resten av livet.

Andre er på leting etter hva som egentlig feiler dem. De vet et sted inni seg at det ikke skal være sånn, de vet også at det ikke bare er psykisk, og de er ikke villig til å godta forklaringene de hittil har fått. Jeg skjønner dem så inderlig godt. Jeg har selv vært på leting, på jakt etter nye forklaringer og forklaringsmodeller.

Veldig mange av de som oppsøker meg har sin fastlege der de får resepter, eventuelt sykemelding og henvisninger og i tillegg en annen alternativ terapeut som hjelper dem med diverse plager. Anna, for eksempel, er 33 år og har migrene og astma. Hun får medisiner på blå resept av fastlegen sin. Hun vil helst slutte helt med disse medisinene. Hun synes det hjelper med akupunktur i de verste periodene, særlig rundt mens, da migrenen kan herje tre dager i strekk. Hun har erfart mange ganger at om hun kommer seg til nålebehandling i tide, kan hun klare seg med mindre medisiner.

Mange informerer ikke sin fastlege om dette de driver med «på si», og dermed får fastlegen inntrykk av at her går det jo riktig bra, og du verden så flott denne migrenemedisinen virker, eller dette blodtrykket holder seg fint, eller astmaen har roet seg betraktelig osv. Det er to parallelle løp der pasienten håndterer sine valg på en effektiv og selvstendig måte, og der den alternative terapeuten vet alt, mens fastlegen kun vet det lille pasienten rekker å fortelle på et lite kvarter etter å ha ventet i fem uker på å få time. Dette er satt litt på spissen, men svært mange opplever det dessverre slik.

Jeg møter også ukentlig pasienter som har et vektproblem. De presenterer mange ulike plager på spørreskjemaet de har fylt ut på forhånd, men til syvende og sist er det vektproblemet de vil ha hjelp til. En pasient sa nettopp til meg: «Disse fæle smertene kan jeg leve med, men kiloene, den tunge kroppen, det klarer jeg snart ikke lenger».

Disse pasientene har gjerne prøvd alt som fastlegen har foreslått; kutte sukker, spise mindre og trene mer, og noen har også forsøkt medikamenter, som for eksempel Xenical, en pille som skal tas daglig for å hindre opptak av fett. Mange av dem har en naturterapeut «på si», og ofte er det denne naturterapeuten som henviser dem til meg.


Naturterapi hører til feltet «alternativ medisin» eller «komplementære behandlingsformer». En naturterapeut gir kostveiledning, forskriver kosttilskudd, urter eller homeopatiske medisiner, gir fotsoneterapi, massasje med oljer, akupunktur (både kropp og øre), med mer. Konsultasjonene kan vare fra en halv opptil to timer. Naturterapeuter har tatt utdanning ved private skoler, mange har også bakgrunn fra helsevesenet. Noen av utdanningene har høyskole- eller fagskolegodkjenning. Naturterapeuter har ikke offentlig autorisasjon.



Praksisen min har en «grønn» profil, så der det er mulig å velge kostholdsendring tilpasset den enkelte eller urter, akupunktur, osteopati, craniosacralterapi, homeopati, soneterapi, kinesiologi, massasje, rent vann, luftrenser, grønt kosttilskudd eller andre naturlige veier til god helse, anbefaler jeg det før eventuelt kjemisk medisin eller kirurgi.

Styrken ved min kombi-praksis er at jeg utreder pasienten slik en lege bør gjøre det. Dette innebærer en grundig sykehistorie slik at hele historien kommer med, en grundig sjekk med blodprøver, urinprøve, spyttprøve, eventuelt hårprøve, røntgen, ultralyd, eventuelt MR og så videre. Dette gir trygghet og tillit.

Pasientene synes det er godt å få tid til å snakke ut og ikke minst at de får lov til å ta med alle plagene de har. Ofte kan en klokketime, som jeg setter av til første konsultasjon, bli for lite tid. De opplever jo selv at alt henger sammen, og de fleste har et stort behov for hjelp til å se slike sammenhenger enda tydeligere. Og senere, når vi sitter med resultatene av alle undersøkelser, må pasienten sammen med meg ta stilling til valg av behandling.

Mange foreldre vil være nysgjerrige på å prøve ut en tilleggsbehandling innen naturmedisin som kan gjøre at barnet deres i beste fall kan bli friskt av astma eller psoriasis i motsetning til kjemisk medisin, som kun demper symptomene. Men det er her legerollen min er viktig, for jeg anbefaler aldri noen å slutte med for eksempel astmamedisin, før vi er sikre på at lungene fungerer normalt i alle situasjoner. Så astmasprayen må alltid være med. Det samme gjelder for ulike typer revmatisme, høyt blodtrykk og mange hudlidelser. Disse pasientene må ha sine medisiner. Så inntil vi har kartlagt hele pasienten og vurdert ulike potensielle bakenforliggende årsaker og kan behandle dem, må vi hente det beste fra to verdener.

Som utdannet lege med tilleggsutdanning innen naturmedisin blir jeg ofte møtt med skepsis fra helsemyndighetene, det medisinske fakultet eller legeforeningen. Det spiller ingen rolle at jeg hjelper pasientene mine til et bedre liv. Skepsisen er der uansett. Det har vært en pågående debatt så lenge jeg kan huske rundt de ulike former for alternativ behandling: Hvorfor finnes det ikke dokumentasjon? Er det kvakksalveri? Virker det? Bør homeopati godkjennes?

Jeg blir ofte møtt med slike skeptiske spørsmål, men like ofte med respekt og interesse. Jeg ble tildelt Fritt Helsevalgs Brobyggerpris i 2014, og når jeg ser tilbake, ser jeg at det er dette jeg hele min legekarriere har forsøkt å gjøre: bygge broer.

Jeg husker på 1990-tallet i Oslo, da fikk leger som hadde naturterapeutisk tilleggsutdanning, først og fremst innen akupunktur og homeopati, lov til å komme og undervise medisinerstudenter i én time. I 1996 ble det utvidet til 3 timer, forsvinnende lite med tanke på at legestudiet varer i seks år. Men så, i 2012, etter 16 år, ble denne ordningen avviklet. Det var viktigere ting som måtte få plass på timeplanen, mente fakultetet.

I lys av dette kan det virke som om åpenheten for alternativ medisin er liten, men slik opplever jeg det ikke. Jeg opplever det faktisk motsatt. Mange nordmenn oppsøker naturterapeuter for å få behandling for plager som fastlegen ikke kan hjelpe dem med. Og naturmedisin eller ikke: Er ikke friske, fornøyde pasienter en viktig indikator på om en behandling fungerer eller ikke?

